Hietamäki kihelkond

Hietamäki (vene Хиетамяки) on endine ajalooline ingerisoome luteriusu kihelkond Ingerimaal. Nüüdisajal jääb kunagise kihelkonna territoorium Peterburi linna ja Leningradi oblasti Lomonossovi rajooni maa-aladele.

Ajalugu

Hietamäki kirikukihelkond loodi, nagu enamus teisi Ingerimaa luteriusu kihelkondi, Rootsi võimu perioodil 17. sajandi keskel. 1730. aastatel oli kogudusel oma kabel, mille täpne asukoht on tänapäeval teadmata. Pikka aega oli Hietamäki Tuutari abikogudus – eraldi kirikuõpetaja puudus, kogudust hooldas preester Tuutarist. Jälkylä külas asunud puukirik valmis aastatel 1755–1758 ning õnnistati sisse 25. veebruaril 1761. Kirik oli üsna väike, mahutades kõigest 540 istekohta. 1893. aastal renoveeriti kirikut põhjalikult. Iseseisvaks koguduseks sai Hietamäki 1897. aastal, kuid päris oma preester saadi alles 1909. aastal.
1928. aastal oli kihelkonna elanike arv umbes 5300 hinge. 
Hietamäki kogudus ja kirik suleti 1938. aastal ning kirikuhoone hävis Teise maailmasõja ajal. Kunagist kiriku asukohta tähistab tänapäeval mälestusrist.
Nüüdisajal tegutseb 1990. aastal taasavatud kogudus Innala külas. Kiriku hoone on üsna tagasihoidlik, meenutades torni osas vana kiriku formaati. Koguduse pastorina tegutseb Väinö Kuosti.

Hietamäki külad

Hietamäki kihelkonna ajaloolised külad (sulgudes venekeelsed paralleelnimed).
Alakylä (ven. Alakjulja), Annamoisio (ven. Annino), Anttila ehk Matikaisi (ven. Madikaizi), Hamusi (ven. Hamuzi), Hapolaisi (ven Hobalaizi), Heimosi ehk Noisela (ven. Heimozi), Hiekka (ven. Peski), Hyttilä (ven. Hjuttelevo), Innala (ven. Innolovo), Kannisi ehk Hirvosi (ven. Hirvozi), Kasukka ehk Pieni-Nikkarila (ven. Maloe Nikkarovo), Kaukaisi (ven. Kaukuzi), Kauppila (ven. Novaja), Kavehkontu (ven. Kavigont), Kemppilä (ven. Kempelevo), Kotsala ehk Vekarala (ven. Kotselovo), Kuttusi (ven. Kuttuzi), Käivärä ehk Jälkylä (ven. Jalgelevo), Kämäräisi (ven. Kemjarjaizi), Lottala (ven. Lottolovo), Maksima ehk Rimelä (ven. Rimelevo), Nikkarila ehk Suuri-Nikkarila (ven. Bolšoje Nikkarovo), Niukkasi (ven. Niukuzi), Oikkosi ehk Kurenkylä (ven. Kurgino), Petäjälä ehk Sapakkola (ven. Sabakino), Pihilä (ven. Pigelevo), Rappula (ven. Rappolovo), Routela (ven. Routeli), Riula ehk Pieni-Ukkola (ven. Maloe Ukkolovo), Rytönmylly (ven. Rjudemjul), Ryömi (ven. Rjumki), Rötsänsilta ehk Korela (ven. Gorelovo), Sameraisi (ven. Novopolje), Seppä-Heikkilä (ven. Sapegeiki), Sipilä (ven. Sibelevo), Somerokangas (ven. Novoselje), Sunkura ehk Sunkuran hovi (ven. Krasnõi Hutor), Tammikko (ven. Bolšije Tomiki), Timola ehk Uusikylä (ven. Timmolovo), Torikka (ven. Toriki), Törölä ehk Savela (ven. Terelevo), Ukkola ehk Suuri-Ukkola (ven. Bolšoje Ukkolovo), Uusitie, Vainikka (ven. Vainikovo), Vaittila (ven. Bolšije Rjumki), Suomen Vuisakka (ven. Finno-Võssotskoje), Ärttölä (ven. Ertelevo)
Ahokylä: Tielisi (ven. Telezi), Matikaisi ehk Lempilä (ven. Lempelevo), Kurenkylä ehk Hiljakaisi (ven. Gilikaizi)
Nuoljoki (Strelka): Raikkosi (ven. Raikuzi), Rospeekka (ven. Razbegajevo), Uusi-Hotokka, Vanha-Hotokka (ven. Hodokazi)
Paukkala: Paukkala ehk Vanha-Paukkala (ven. Pavkuli), Uusi-Paukkala (ven. Novoje Palkolovo), Nuutila (ven. Palkolovo)
Savelanoja: Jamalaisi (ven. Jamalizi), Kakkola ehk Kakko, Karhula (ven. Kargino), Kolkkasi ehk Savelanoja (ven. Saveloi), Tanskala (ven. Tanskino), Seppälä ehk Iivanaisi (ven. Ivanaizi)